## La Fe i el Grup Valencià de Coloproctologia impulsen un projecte per a millorar la salut dels pacients amb càncer colorectal

*** Tots els hospitals públics valencians participen en la investigació, que comptarà amb 600 pacients i es prolongarà fins a 2026
* L’estudi té com a objectiu comparar l’eficàcia de dos sistemes d’engrapat quirúrgic a l’hora d’evitar complicacions postoperatòries**

L’Hospital Universitari i Politècnic La Fe lidera un estudi prospectiu i aleatoritzat en el qual participen tots els centres públics valencians l’objectiu del qual és estudiar l’eficàcia de les grapadores quirúrgiques a l’hora de reduir les fugues de les anastomosis colorectals, i augmentar així la qualitat de vida dels pacients.

La Unitat de Coloproctologia de l’Hospital Universitari i Politècnic La Fe, que dirigix actualment el cirurgià Blas Flor-Lorente, és la promotora de l’estudi ‘Trivedo’, en el qual també participen els centres següents: Consorci Hospital Provincial de Castelló, Hospital General de Castelló, Hospital Universitari de la Plana, Hospital de Vinaròs, Hospital de Sagunt, Hospital Doctor Peset, Hospital Arnau de Vilanova, Hospital Clínic, Hospital General de València, Hospital de la Ribera, Hospital de Gandia, Hospital de Xàtiva, Hospital de Requena, Hospital Doctor Balmis, Hospital Marina Baixa, Hospital d’Elx, Hospital d’Elda, Hospital de Sant Joan, Hospital Vega Baja i Hospital de Dénia.

La investigació la promou, juntament amb La Fe, el Grup Valencià de Coloproctologia de la Societat Valenciana de Cirurgia, que és referent nacional en malalties com el càncer colorectal, i amb este tipus d’estudis, en paraules del doctor Flor-Lorente, “s’establixen les pautes del tractament quirúrgic de la majoria dels cirurgians del territori nacional”.

Es tracta, ha afegit el gerent del Departament València La Fe, José Luis Poveda, “d’una oportunitat única d’ajuntar els majors experts de la Comunitat Valenciana en càncer colorectal per a dur a terme esta ambiciosa investigació” multicèntrica, aleatoritzada i prospectiva perquè comença ara i s’estendrà fins a 2026.

**Avanços per a optimitzar les cirurgies**

En l’àmbit de la cirurgia colorectal, ha explicat Flor-Lorente, “els avanços en les tècniques i ferramentes quirúrgiques exercixen un paper fonamental per a millorar els resultats dels pacients i minimitzar els efectes adversos postoperatoris”.

Un d’eixos efectes adversos que, al seu torn, és el més important per a cirurgians i pacients, segons assenyala la investigadora principal de l’estudi, María José Gómez Jurado, és “la dehiscència anastomòtica després de la unió de dos parts del tub digestiu”, és a dir, quan s’extirpa el tram malalt de l’intestí gros i, en la connexió entre els segments conservats, es produïxen fugues de contingut intestinal o gasos cap a la cavitat abdominal, la qual cosa pot desencadenar infeccions, abscessos o pus, peritonitis i altres problemes greus.

“Els pacients que presenten este problema -ha detallat el cap del Servici de Cirurgia General de l’Hospital Provincial de Castelló i també investigador de l’estudi, Enrique Boldó-, requerixen una o més intervencions quirúrgiques i, a vegades, precisen un estoma o obertura artificial per a eliminar deixalles, i han de ser ingressats en la Unitat de Vigilància Intensiva. Tot això genera estades hospitalàries més prolongades i, a més, el fracàs de la cicatrització ocasiona una mortalitat que pot arribar a ser del 18 %”.

**Grapadora d’última generació**

Amb la finalitat de reduir el risc d’esta complicació, les tècniques quirúrgiques van incorporant millores tecnològiques de manera monitorada per a garantir la seguretat dels pacients. Una de les majors fites en la coloproctologia, segons han coincidit a assenyalar els doctors Flor-Lorente i Boldó, ha sigut el desenrotllament de grapadores quirúrgiques circulars per a tractar d’evitar fugues en les anastomosis colorectals.

En este escenari, el projecte ‘Trivedo’ té com a objectiu estudiar l’efecte de la triple línia d’engrapat davant de l’engrapat convencional per a avaluar i comparar les taxes de fuga anastomòtica i aclarir així els potencials avantatges que pot aportar la grapadora de triple fila. El reclutament de pacients de diferents hospitals que s’han sotmés a una resecció com a teràpia contra el càncer colorectal començarà en breu, segons l’especialista en coloproctologia de l’Hospital Provincial de Castelló, Olga Coronado.

Fecha: 15/10/2024